Omikron dalk begin van die einde vir Covid-19Argieffoto ter illustrasie (Foto: Unsplash) Dit is duidelik aan die astronomiese styging in Covid-19-gevalle die afgelope weke dat die nuwe Omikron-variant aansienlik meer aansteeklik is. Tot dusver blyk dié variant egter minder dodelik as vorige variante te wees en ŉ kenner meen dat dit moontlik die einde van die Covid-19 pandemie kan aandui. Connie Mulder, hoof van Solidariteit se navorsingsinstituut (SNI), het verlede week tydens ŉ regstreekse gesprek met Maroela Media gesê dit wil beslis voorkom of mense minder ernstig siek word weens die nuwe variant. “Op dié stadium dink ons die getal hospitalisasies en sterftes sal minder wees met die Omikron-variant. Ons sal egter eers oor twee weke met sekerheid kan sê of hierdie variant minder gevaarlik is as vorige variante.” Dr. Fareed Abdullah, direkteur van die kantoor vir vigs- en TB-navorsing by die Mediese Navorsingsraad (MNR), het vroeër gesê dat dit in dié stadium lyk asof die simptome van die Omikron-variant betreklik matig vir die meeste pasiënte is. Indien dit wel die geval is, sê Mulder, kan dit die begin wees van die afskaal van Covid-19 van ŉ pandemie na ŉ endemie. “Die virus sal steeds voortbestaan, maar in ŉ minder ernstige vorm, soos griep. “Net soos griep, kan daar ook jaarliks ŉ nuwe variant wees wat die vorige een vir daardie griepseisoen vervang,” sê hy. “Mense gaan steeds siek word en moontlik ook doodgaan, maar dit gaan nie meer ŉ buitengewone bedreiging of las op die gesondheidstelsel wees nie. Hy sê die koronavirus sal waarskynlik nooit heeltemal uitgewis word nie, “maar ons kan op ŉ punt kom waar die transmissie en risiko daarvan bestuur word”. Volgens Mulder kan dié punt oor so min as twee jaar bereik word. Omikron en inperkings Talle lande wêreldwyd het verlede maand hul grense vir Suid-Afrikaners gesluit nadat Suid-Afrikaanse wetenskaplikes die ontdekking van Omikron aan die groot klok gehang het. Mulder meen egter dat Omikron reeds vanaf Oktober wêreldwyd begin versprei het, selfs in lande wat nie oormatige kontak met Suid-Afrikaners gehad het nie. Dit is bloot in Suid-Afrika ontdek weens die uiters gevorderde toetsingstegnologie wat hier aangewend word. “Baie mense gee ook die lae inentingskoers in Suid-Afrika die skuld vir die mutering van die nuwe variant, maar dit is eenvoudig nie waar nie,” sê hy. “Weens ons geskiedenis met vigs en TB het ons ŉ uitstekende vermoë om siektes, veral oordraagbare siektes, te identifiseer en te bestudeer. Ons is een van die min lande wat nuwe variante so vinnig kan identifiseer.” Ten spyte van pres. Cyril Ramaphosa se openbare teenstand teen die verbod op reis na en van Suid-Afrika wat verskeie lande ingestel het, glo Mulder daar is ŉ groot kans dat die regering later strenger inperkings vir die feestyd sal instel. “Die vooruitsigte is dat ons beslis nie nog ŉ inperking kan bekostig nie, maar die waarskynlikheid dat van die maatreëls weer opgeskerp sal word, is groot.” Mulder vermoed dat een of ander beperking weer op alkoholverkope, sowel as ŉ strenger aandklokreël moontlik nader aan Kersfees ingestel sal word. “Solank as wat mense bymekaar kom gaan die virus versprei en dit beteken dat nog maatreëls op pad is. Een ding is egter seker en dit is dat ons nooit weer terug kan gaan na vlak 4 of 5 van die afsondering nie, want dit sal ons ekonomie finaal knak.”